عمران خان- د کرکټ که سیاست کپتان ؟
عمران خان د ملک د دفاع په اړه ویلي چې د پوځ په وسله سنبهال ساتل يي مرام دی خو غیر پیداواري اخراجات به کموي، نور پری په پوره تفصیل سره بحث نشته. په دغه منشور کې چې د پوځ کومې برخی داسی دي چې غیر پيداواری وګنړل شي
واشنګټن ډي سي — بهروز خان: په کرکټ عقیده لرونکې پاکستانیان په دې باور دي چې د کرکټ پخوانې لوبغاړې او د نن سیاسي مشر عمران خان به د ملک په سیاست کې هم لکه د نړیوال کپ دګټلو په شان میدان وګټي. خو که د دواړو جاج واخستې شي نو ډیر تپوسونه داسې دي چې ځوابونه يي بیل بیل ښکاري. لکه د مثال په توګه د نړیوال کپ په وخت د عمران خان په مشرۍ کې د کرکټ ډله په هر ډول په تول پوره ښکاري. که د بیټنګ په اړخ يې نظر واچوو نو انضمام الحق، عمران خان، جاوید میانداد داسې لوبغاړي وو چې تکیه پری کیدې شوه. او د بولنګ لپاره هم خپله عمران خان، وسیم اکرم، مشتاق احمد او عاقب جاوید وو چې یو ښه جوړښت يې لرو. او څنګه چې وايي که یو ښه لوب ډلي ته ښه کیپټن پکار وي نو دغه شان ښه کیپټن د ډلې تکړه غړو ته اړتیا لري. اوس د کرکټ د میدان نه راځو سیاسي میدان ته اوکه ګورو عمران خان چې اوس د خپل ګوند پاکستان تحریک انصاف مشر دی یا به داسې ووایو چې د یوې سياسي لوب ډلې کیپټن دی چې انتخابي نشان يې هم د کرکټ بیټ دی. د چا مشري کوي او په ډله کې ورسره سياسي لوبغاړي څوک څوک دي. په نزدې ملګرو کې يې مخدوم جاوید هاشمي دی سیاست يې د اسلامي جمعیت طلبه نه په پنجاب کې شروع کړو. بیا د کال 1985 په غیر سیاسي انتخابونو کې منتخب شو او د ضیاء په دور کې وزیر هم پاتې دی. د کال 1988 نه پس د نواز شریف په مسلم لیګ کې وو. اوس تحریک انصاف ته راغې. بل مخدوم صیب چې شاه محمود قریشي نومیږي. د پنجاب د پخواني ګورنر سجاد حسین قریشي ځوی دی. دا هم د ضیاء دور وو چې پلار يي د ملک د غټې صوبې ګورنر وو. یو بل ملګری يي پخوانی سینیټر چې د بینظیر بهټو سره نزدی پاتې وو شفقت محمود دی چې پخپله یو بیوروکریټ پاتې دی. شاه محمود قریشي په تیر حکومت کې د پیپلز پارټۍ په کوټه په مرکزي اتلافي حکومت کې د خارجه چارو وزیر وو. د تحریک انصاف مشر عمران هم په انتخابونو کې د څلورو حلقو نه برخه اخلي. درې حلقې يې په پنجاب کې د پنډۍ او د خپل ټاټوبي میانوالي د حلقو سره يې د لاهور نه هم مقابلې ته دانګلې دي. خو په لاهور کې د نواز شریف یا د هغه د کورنۍ د نورو غړو په مقابله کې يي د بل ځايي نه په مقابله کې برخه اخستې ده. په پښتونخوا کې يې مقابله د ای این پي د امیدوار غلام احمد بلور سره ده چې یو ځل يي د بینظیر بهټو نه په دغه حلقه انتخابونه ګټلي دي. عمران خان په خپل انتخابي منشور کې په مهمو موضو ګانو کې د ملک د دفاع په اړه ویلي چې د پوځ په وسله سنبهال ساتل يي مرام دی خو غیر پیداواري اخراجات به کموي، نور پری په پوره تفصیل سره بحث نشته. په دغه منشور کې چې د پوځ کومې برخی داسی دي چې غیر پيداواری وګنړل شي. د خارجه پالیسۍ په اړه هم څه پوښتنې راپورته کیږي چې که چری د امریکه سره د برابرۍ په بنیاد تعلقات ساتي نو پاکستان به څنګه برابري وکړي. چې اقتصاد يي نشته او خارجه امداد اخستو نه انکار کوي. او بله دا چې د پاکستان پوځي قیادت به د عمران خان حکومت یوې ازادې خارجه پالیسۍ ته څنګه پریږدي چې د کشمیر شخړه حل کول يې د انتخابي منشور برخه ده. او بیا په تیره تیره د هندوستان سره ښې اړیکې هم ساتل غواړي. د افغانستان په اړه به د پاکستان د پوځ دریځ به مخکې بوځي او که څه جدا تګلاره به خپله کړی شي. عمران خان په خپل انتخابي منشور کې د ترهګرۍ د منځه وړلو په حقله څه بخمله فلسفه لري وايي چې د خبرو اترو د لارې به ترهګرې ډلې یواځي کوي ک چری مطلب يي دا وي چې هم خبری او هم پوځي عملیات نو دا کار خو وس هم روان دی چې عمران خان يي پلوې نه دی. د عمران خان د تعلیم په حقله پالیسي د وړو صوبو او د قومونو د مورنۍ ژبو په ضد ښکاري. ځکه چې په انتخابي منشور کې وايي د اتم جماعت پوری به اردو د تعلیم ښودلو زریعه وی اوورسره ورسره به مقامي ژبه هم ښودل کیږي. خو د یو مظبوط مرکز سوچ لرونکی عمران خان دلته د صوبايي خودمختارۍ او د مورنو ژبو د حق نه منلو سره مخ ښکاري.